পূর্ব মেদিনীপুরর উৎপল দাস, আলিপুরদুয়ারের প্রভাস রায় এবং পুরুলিয়ার ভুবন মাহাতো। তিনজনই অত্যন্ত নিম্ন-মধ্যবিত্ত পরিবারের ছেলে। বেকার এই তিন যুবক কেউ জমি বেচে, কেউ বসতবাড়ির একাংশ বেচে আবার কেউ বাবার চাষের সরঞ্জাম বিক্রি করে মোট সাড়ে ন’লক্ষ টাকা কলকাতার বউবাজারের মার্লিন এডুকেশন সেন্টার নামে একটি বেসরকারি প্রতিষ্ঠানকে জমা দিয়েছিলেন। কারণ ওই সংস্থা তাদের বিদেশে জাহাজ কোম্পানিতে ভাল চাকরির প্রতিশ্রুতি দিয়েছিল বলে দাবি করেছেন তিন যুবক। 
গত বছর নভেম্বর মাসের প্রথম সপ্তাহে ওই সংস্থায় তাঁরা টাকা জমা দিয়েছিলেন বলে দাবি করেছেন তিন যুবক। এর পরে ওই সংস্থার অধীনেই গড়িয়ায় মাত্র পাঁচ দিনের একটি ট্রেনিং দেওয়া হয় তিনজনকে। তার পরে পাসপোর্ট দিয়ে এঁদেরকে মালয়েশিয়ায় পাঠানো হয়। 
মাসে ২৫ থেকে ৩৫ হাজার টাকা বেতনের প্রতিশ্রুতি দিয়েছিল ওই সংস্থাটি। মালয়েশিয়ায় গিয়ে একটি বেসরকারি জাহাজ কোম্পানিতে কাজ পান এই তিনজন। অভিযোগ, ফেব্রুয়ারি মাসের প্রথম সপ্তাহ পর্যন্ত কাজ করার পরে মাসিক ছ’হাজার টাকা হিসেবে তাঁরা পারিশ্রমিক পান। এর পরেই ওই যুবকরা এত কম টাকায় কাজ করবেন না বলে প্রতিবাদ করেন। 
এর পরে স্থানীয় এক এজেন্ট তাঁদেরকে নির্মাণ শিল্পের কাজে পাঠিয়ে দেন। সেখানে কাজ করতে গিয়েই আইনি ঝামেলায় জড়ান ওই তিন যুবক। কারণ জাহাজে কাজ করার জন্য ‘সিম্যান’ হিসেবে ভিসা পেয়েছিলেন এই তিন যুবক। ভিসার শর্ত ভাঙার অভিযোগে গ্রেফতার হন তিনজন। দু’মাস জেল খাটতে হয় তাঁদের। এই সময়ে বাড়ির সঙ্গে তিনজনেরই যোগাযোগ বন্ধ হয়ে যায়।
দেখুন ভিডিও ১

শেষ পর্যন্ত বাড়ির ছেলের সঙ্গে যোগাযোগ করতে না পেরে উৎপল দাসের দূরসম্পর্কিত দাদা রমেশ মান্না মালয়েশিয়ায় ভারতীয় দূতাবাসে যোগাযোগ করেন। ভারতীয় দূতাবাসের উদ্যোগে ছাড়া পান তিনজন। মোটা টাকা ধার দেনা করে তিনজনকে ফেরানোর ব্যবস্থা করে তাঁদের পরিবার।
দেখুন ভিডিও ২

 
কুয়ালালামপুর থেকে বিমানে ত্রিচূড়। সেখান থেকে চেন্নাই। চেন্নাই থেকে ট্রেনে আজই এই তিন যুবক হাওড়ায় ফেরেন। একদিকে স্বপ্নভঙ্গ, অন্যদিকে ঘাড়ে বিপুল দেনার বোঝা— সব মিলিয়ে বিপর্যস্ত তিনজনই। এমনকী কোন মুখে বাড়ি ফিরবেন, তা ভেবেই হতাশাগ্রস্ত হয়ে পড়েছেন তিন যুবক। কারণ, শেষ সম্বলটুকু বিক্রি করে তাঁদের বিদেশযাত্রার ব্যবস্থা করেছিল পরিবারের লোকজন। 
দেখুন ভিডিও ৩

 
তবে যে সংস্থার জন্য তাদের এমন হয়রানি হল, তাদের বিরুদ্ধে এবার পুলিশে অভিযোগ জানাতে চান তিনজনই। তাঁদের প্রশ্ন, দিনের পর দিন প্রকাশ্যে এমন প্রতিষ্ঠান খুলে কীভাবে প্রতারণা চালাচ্ছে এই ধরনের সংস্থাগুলি? অভিযুক্ত সংস্থার কোনও প্রতিক্রিয়া পাওয়া সম্ভব হয়নি।